犍爲王氏書樓
作者：蘇軾
朝代：宋

paragraphs: 樹林幽翠滿山谷，樓觀突兀起江濱。
云是昔人藏書處，磊落萬卷今生塵。
江邊日出紅霧散，綺窗畫閣青氛氳。
山猿悲嘯谷泉響，野鳥嘐戛巌花春。
借問主人今何在，被甲遠戍長苦辛。
先登搏戰事斬級，區區何者爲三墳。
書生古亦有戰陣，葛巾羽扇揮三軍。
古人不見悲世俗，回首蒼山空白雲。